**Årsmelding 2021** - **Eiksmarka menighet**

 

   

Eiksmarka kirke   
 **”ett sentrum – ingen grenser”**

**Menighetens visjon og mål**

Menighetsrådet har vedtatt følgende visjon for Eiksmarka menighet:

***«Eiksmarka kirke - ett sentrum, ingen grenser***

* ***En kirke for alle på Eiksmarka***
* ***Et rom for glede, undring, håp, felleskap og livets merkedager***
* ***Et utsiktspunkt mot hele verden og hele himmelen***

Vi vil at Eiksmarka kirke skal være åpen. Åpen mot verden, mot folk på Eiksmarka og mot den virkelighet som kalles himmelen. Kirken skal romme gudstjenester og andre aktiviteter og vi ønsker at enda flere vil søke hit i dåp, konfirmasjon, bryllup og gravferd.

Eiksmarka kirke bærer en tydelig identitet som kirke; nytt, men forankret i en gammel tradisjon. Denne trygge identiteten skaper åpenhet, rom og raushet.

Vi ønsker også at Eiksmarka kirke skal være en kulturkirke med stor takhøyde og vide horisonter. Vi vil at foreninger og lag skal bruke kirken til konserter, kulturkvelder, foredrag og foreningsmøter. For oss er slike fellesskap dyrebare skatter for nærmiljøet og et uttrykk for Guds skaperglede. Vi drømmer om en kirke som blir Eiksmarkas storstue, med husrom og hjerterom for alle - der intet menneskelig skal være oss fremmed.

**Våre overordnede mål for 2021 var:**

* **Se, ivareta og imøtekomme spørsmål og henvendelse til dåp. Markere dåpsbarnas tilhørighet til Eiksmarka kirke gjennom egen engel i vårt nye dåpsminne i kirkerommet**
* **Rekruttere og ta vare på frivillige**
* **Skape godt arbeidsmiljø og god samhandling mellom ansatte, frivillige og våre samarbeidspartnere. Felles stabsmøter med staben i Østerås, noe som ivaretar særlig fellesskap og faglighet.**
* **Sikre god synlighet i lokalmiljøet - god markedsføring og kommunikasjon** 
  + **En stadig større andel av lokalbefolkningen skal ha en opplevelse av tilhørighet til deres lokale kirke**
  + **Det skal være mulighet for å komme til Eiksmarka kirke i ulike sammenhenger - og slik få et nært forhold til den**
* **Sikre oppbyggelige aktiviteter i kirken og lokalmiljøet** 
  + **Både kirke og kultur**
* **Sikre god økonomi og effektiv drift** 
  + **Gode inntekts- og tilskuddskilder gir oss handlingsrom og muligheter**

Hver for oss og sammen er formålet med vår innsats uttrykt slik i kirkeloven: ”*Å vekke og nære det kristelige liv i soknet, særlig at Guds ord kan bli rikelig forkynt, syke og døende betjent med det, døpte gis trosopplæring, barn og unge samlet om gode formål og legemlig og åndelig nød avhjulpet.”*

**Menighetsråd og stab**

Menighetsrådet har bestått av Thomas Holth (leder), Lars Petter Haugen (nestleder og fast representant i Fellesrådet), Trine Listerud Risan (vararepresentant til Fellesrådet), Arne Lundstadsveen, Jørgen Otelius Tovik, Bjørn Brandsæter (fra vara til fast medlem), Finn Hungerholdt (som ble innvilget fritak i mars 2021, grunnet mye reising og stor arbeidsbelastning i ny stilling) og Else Engebretsen (sokneprest).

Kirkeforvalter har møtt fast i menighetsrådet og vært dets sekretær.

Menighetsrådet har i 2021 avholdt 8 møter og hatt 45 saker til behandling.   
  
Eiksmarka menighet lever i tett naboskap med Østerås menighet. De to menighetene har sitt nedslagsfelt i et lokalmiljø der grupper flytter seg frem og tilbake mellom de to kirkene og menighetene. Deler av menighetenes arbeid skjer derfor i form av samarbeid om felles aktiviteter. Staben i Eiksmarka menighet består dels av egne tilsatte, og dels av medarbeidere som er ansatt for å betjene begge menighetene. I løpet av 2021 har stabene i de to menighetene startet å ha felles stabsmøter annenhver uke (oddetallsuker i Østerås kirke). Dette har blitt evaluert og ser ut til å være en god løsning som de ansatte setter pris på både faglig og sosialt.   
  
I 2021 bestod staben av følgende:

* **Sokneprest:** Else Engebretsen (100%)
* **Kateket:** Maria Næs (ansatt i mai 2021, 100 %) Vikar, timebasert: Marius Herland.
* **Menighetspedagog:** Mari Sulheim Søreide (40% Eiksmarka og 60% Østerås, fikk stilling som forvalter i 40 % stilling fra mars 2021 og i 100 % fra juni 2021)  
  To intervju-runder uten ansettelse. Ny utlysning i desember 2021.
* **Organist/kirkemusiker:** David Maiwald (55%)
* **Kirketjenere:** Morten Herland, Jørgen Otelius Tovik, Maria Skaugset, Edel Sofie Korsgården Øverli, Selma Stabell Selvaag, Fanny Elida Rosvold og Sofie Fossum.   
  Alle som tilkallingsvikarer.
* **Sekretær:** Siri Herland (20% i Eiksmarka og 20% i Østerås)
* **Diakon:** Mari Thorsen (20 %) (Fødselspermisjon fra 01.08.21-01.08.22). Vikar: Kaja Teigen Syversen (fram til mars 2023, da Mari har fått forlenget sin permisjon).
* **Kirkeforvalter:** Morten Berge (fram til februar 2021) og Mari Louise Sulheim Søreide (fom. juni 2021 i 100 %) (50% i Eiksmarka og 50% i Østerås)

**Arbeidsgrupper og utvalg**

Menighetens arbeid har vært organisert gjennom følgende ulike arbeidsgrupper og utvalg:

* **Menighetsrådets arbeidsutvalg** (AU) har bestått av Finn Hungerholdt (leder)/Thomas Holth (leder), Lars Petter Haugen (nestleder), Else Engebretsen (sokneprest) og Morten Berge (kirkeforvalter)/Mari Søreide (kirkeforvalter).
* **Onsdag i kirken (ONIK):** Ragnar Telhaug, Nora Fjose og Else Engebretsen (sokneprest).   
  Koronabrev har blitt skrevet og delt ut i samarbeid med diakon, Anne Storrusten, i Østerås.
* **Redaksjonskomite for Menighetsbladet (sammen med Østerås menighet):** Palle Ydstebø (redaktør), Per Olav Vangen (sokneprest Østerås), Else Engebretsen (sokneprest Eiksmarka), Ingrid Marie Liodden og Lars Petter Haugen (nytt medlem i 2022). Distribusjon av menighetsbladet har skjedd ved frivillig innsats og kirkeforvalter.
* **Klokkere/medliturger:** Lars Furuseth, Else Marit Kjuus, Ragnar Telhaug, Bjørg Mordal Meyer, Rachel Husebø Chambenoit, Rolf Rasch-Engh, Liv Kristoffersen.
* **Kirkeverter:** Ragnar Telhaug, Luc Chambenoit, Jorunn Furuseth og Helge Kjuus.
* **Kontakt til Bibelselskapet:** Ragnar Telhaug.
* **Haslumseter kapell:** Jan Ragnar Boland (tidligere MR-medlem).
* **Bygg og eiendom:** Finn-Ole Langø (forvalter eiendom).
* **Givertjenesteutvalg:** Menighetsrådet
* **Barne-** **og familieutvalg:** Iselin Eidheim, Gudny Lundstadsveen, Bjørn Brandsæter, Maria Næs og menighetspedagog.
* **Dugnad:** Ole-Wilhelm Meyer, kirkeforvalter og andre frivillige i nabolaget.
* **HEI-festivalen**: Ble avlyst som følge av koronasituasjonen

**Kirkebygget – «kulturkirken»**

Eiksmarka kirke har blitt et viktig samlingspunkt for nærmiljøet på Eiksmarka.

Selve kirkebygget har vært utleid til flere aktører, og det har i 2021 vært forskjellige kulturarrangementer av ulik størrelse i kirken.

Det har blitt arrangert flere konserter i kirken. Privatpersoner har leid bygget til dåpsselskap, konfirmasjonsselskap, minnesamvær og familiesammenkomster. Andre har leid bygget til årsmøter i sameier, golfklubb, organisasjoner, tema/kurskvelder med mer.

*Dessverre har også mange aktiviteter og arrangement blitt avlyst i 2021 som følge av koronasituasjonen.*

**Eikeblaas** har holdt faste ukentlige øvelser i kirken på mandager.

**Nabokoret** har sine øvelser i kirken hver torsdag, unntatt i skoleferiene.

Likeledes har **Bærum Private Musikkskole** leid lokale og hatt pianotimer i underetasjen gjennom hele uken fra mandag – torsdag, også unntatt i skoleferiene.

**ONIK**, onsdag i kirken, har hatt sine samlinger med mange interessante foredrag gjennom året.

**Lions club** Eiksmarka-Hosle har hatt sine medlemsmøter i kirken.

**Gudstjenesteliv**

Gudstjenesten er menighetens hovedsamling. Det legges derfor vekt på at det skal være en god variasjon gjennom året. Vi bruker vår lokale grunnordning når det gjelder liturgi, men varierer denne noe etter hovedfokus på den enkelte gudstjeneste. Pr. 1. søndag i advent (oppstart 2. søndag i advent) tok vi i bruk vår nye liturgi som ble resultatet av vår prosess med å gjøre enkelte endringer tilbake mot vårt utgangspunkt – den største endring her ble å flytte syndsbekjennelsen frem til opprinnelig plassering. Dette dog foreløpig kun som forsøksordning! Vi har gjennom året invitert medliturger til flere oppgaver i selve gudstjenesten. Dette er en frivillig tjeneste inn i gudstjenesten som vi er svært takknemlig for og som blir satt umåtelig stor pris på av hele menigheten.

Det er med stor glede vi konstaterer at Eiksmarka kirke også i 2021 hadde et stort antall dåpshandlinger. Det var 27 barn som ble døpt i året som gikk. Med utgangspunkt i Eiksmarka kirkes visjon er det svært viktig for oss at dåpsfamiliene føler seg særlig velkommen og ivaretatt. Vi ønsker inderlig at deres opplevelse med kirken er udelt positiv og at dåpsdagen blir et minne for livet. Vi håper også at denne dagen skal markere starten på mange gode opplevelser fremover i deres soknekirke. Her i Koronatiden har vi med stor suksess hatt enkeltseremonier kun med deltakelse av den enkelte dåpsfamilie.

Samfunnet lukket ned på grunn av Covid-19 og vår første gudstjeneste i 2021 var vår tilrettelagte konfirmasjon lørdag 5. juni! Deretter gudstjeneste 6. juni samt vår sommeravslutning som gikk sin gang 13. juni med deltakelse av Eikeblaas. Høsten kan med stor glede nevnes ved at våre tre konfirmasjonsgudstjenester lørdag 4. september gikk sin gang. Disse ble feiret med stort fokus på smittevern og ble i tillegg første store arrangement for vår nye kateket Maria. Dette store presset innfridde hun til toppkarakter!

Vi rakk å ha mange fine gudstjenester på høsten; her kan særlig nevnes vår familiemesse med utdeling av 4-årsbok samt vår Alle Helgen gudstjeneste søndag 7. november med fantastiske aktører innen musikk. Søndag 14. november hadde vi innsettelse av Maria Næss som kateket og Mari Louise Sulheim Søreide som menighetsforvalter. Dette ble en flott gudstjeneste med fullsatt kirke.

Vi rakk også å ha fine musikalske adventsgudstjenester med deltakelse av Nabokoret og Eikeblaas.

Julaften hadde vi gudstjeneste på Eikstunet kl. 12.00 og deretter 6 julaftengudstjenester av 15-20 min. varighet i vår kirke. Også juledag gikk sin gang på tradisjonelt vis.

I tiden da samfunnet var stengt ned har vi praktisert Åpen kirke. Her har vi også produsert mange digitale innlegg som ble publisert på Facebook og vår hjemmeside. Vi hadde i tillegg løpende enkeltseremonier på dåp!

Under nedstengningene har ONIK-komiteen, samt diakon i Østerås menighet, sendt brev i posten til mange i menigheten med varme hilsener og ord/tekst for søndagene. Her har Ragnar Telhaug og Nora Fjose gjort et enormt stykke arbeid som frivillige.

Vi fikk i tillegg ha enkelte andakter på Eikstunet på høsten.

**Kirkemusikk**I året som har gått har den kirkemusikalske virksomheten nok en gang fått en annen form enn planlagt på grunn av pandemien.

Det har blitt gjennomført gudstjenester med variert musikalsk karakter. Flere søndager har det deltatt profesjonelle, innleide musikere. En rekke av vårens søndager var det Åpen kirke med levende musikk i mange timer. Allehelgens-markeringen var med strykekvartett og sangere, ONIK og Babysang er blitt besøkt. Eikstunet har fått flere musikkinnslag når det har vært tillatt besøk der.

Det har blitt produsert videoutgave av EIKAM Kammermusikkfestival og det har blitt spilt inn musikkvideo for påsken med en profesjonell danser. Noe tid og ressurser er benyttet til programplanlegging og kontraktering av kommende EIKAM festival.

Det er innkjøpt en gitar med forsterker og orgelet har fått en nødvendig overhaling.

**Barnekor**Eiksmarka Barnekor har nå ca.20 medlemmer. Koret er i fin utvikling. Medlemstallet har vært relativt stabilt, men noen få har dessverre falt fra i løpet av året blant annet på grunn av motivasjonssvikt når det har vært lite fysisk tilstedeværende aktivitet pga. Korona-pandemien. Hele vårsemesteret var det stort sett strenge begrensningene som i lengre perioder ikke gjorde det mulig med fysiske oppmøter for koristene og ukentlig ble det derfor istedenfor gjennomført digitale øvelser på zoom. Mange øvelser måtte foregå i små klassevise kohorter og med gitar gikk korets dirigent innom alle klasserom ukentlig for å synge med de unge koristene når det var mulig. Høstsemesteret var det mulig med flere fysiske fellesøvelser både på SFO og i kirken. Koret har deltatt i to gudstjenester. Koret var også med på julekonsert i kirken med profesjonelle sangere og musikere. Før sommeren spilte koret inn en musikkvideo som en erstatning for den avlyste Hei-festivalen. Digitale plattformer har blitt brukt til øvelser og kommunikasjon. Det har blitt benyttet Zoom, facebook, dropbox, kahoot-quiz etc-

Restriksjonene har gitt store praktiske utfordringer for kordriften som er forsøkt løst konstruktivt og fleksibelt innenfor de til enhver tid gjeldene smittevernrammene. Barn og unge er en sårbar gruppe i krise og det har vært viktig å bevare struktur, opprettholde håp og aktivitet.

**Barne- og ungdomsarbeid (trosopplæring)**

2021 har, i likhet med 2020, vært et år preget av restriksjoner tilknyttet pandemien. Det har derfor ikke vært lett å verken samle grupper med barn eller ønske velkommen til nye tiltak. Likevel har deler av stab, i nært samarbeid med kollegaer i Østerås menighet, funnet kreative løsninger og blitt flinke til å se muligheter for hvordan man kan samle de unge i vårt lokalmiljø.   
Samtidig har året vært preget av at det ikke har vært noen ansatt i stillingen som kateket før i mai, og at menighetspedagog-stillingen har stått ledig fra februar (40 %)/juni (100 %) til nyttår. Det ble gjennomført to runder med utlysning og intervjuer, men ingen aktuelle kandidater som gikk til ansettelse. Kateket har kommet godt inn i arbeidet, men det tar selvsagt tid å bli kjent i en ny menighet.   
På tross av vakante stillinger og begrensninger for å samles, har mennesker på Eiksmarka tydelig signalisert at de ønsker å stå sammen og bygge fellesskap. Ikke minst har dette blitt tydelig gjennom at en stor gjeng har kommet på babysang. Dette tiltaket har vi klart å holde åpent i alle faser av pandemien ved at vi har flyttet oss ut eller inn, vært grupper, holdt avstand og ved at fantastiske frivillige har stilt opp for å lage lunsj, skravle, løfte, passe på og spre stor omsorg og glede (Jorunn Furuset, Liv Klevstrand, Elisabeth Rognlien og Kirsti Sogn).   
Et annet tiltak som har vokst fram fra babysang er småbarnssang. Dette er tidligere babysangere som ønsker å komme tilbake til kirken for en sangstund, så dermed utviklet vi sammen et konsept der man møtes i kirken klokken 1730 for å synge en halvtime, for siden å spise kveldsmat og så dra hjem. Opplegget varer ca en time. Vi har gjennomført tre småbarnssang-stunder høsten 2021 og det har vært gjennomsnittlig 14 barn med foreldre/besteforeldre innom. Denne sangstunden blir drevet av frivillige (tre mødre som bytter på å lede sang + Liv Klevstrand på piano), samt at det er to frivillige på kjøkkenet som lager kveldsmat (Jorunn Furuset og Kjersti Rikheim).   
Vi har også gjennomført Tårnagenter med 60 barn påmeldt og innimellom alle restriksjoner ble det mulig å arrangere Lys Våken med nesten 60 barn som overnattet sammen i Østerås kirke. Dette har vært høydepunktene for våre ansatte som skal drive arbeid for tweens (10-13-åringer) dette året.   
Det har også blitt gjennomført familiemiddager og teamet som skal ha ansvar for dette i både Eiksmarka og Østerås menighet er kateket i Eiksmarka, menighetspedagog i Østerås/Eiksmarka og kapellan i Østerås. Siden to av disse tre stillingene ikke har vært på plass har det vært krevende å komme skikkelig i gang, men kateket i Eiksmarka, Maria, har stått skikkelig på og taco har blitt spist og kapla-klosser har blitt bygget med til taket av Eiksmarka kirke.

Vi måtte i år igjen avlyse den suksessfulle ettermiddagen fra 2019 som vi kalte «Julegrøt» med figurteater og vi har heller ikke kunnet invitere til flere av våre tiltak. I 2022, med menighetspedagog på plass, ønsker vi å ha spesielt fokus på å få tak i flere frivillige til de enkelte tiltakene og bygge gode fellesskap i vår kirke for de menneskene som bor på Eiksmarka, spesielt på tvers av generasjoner.

* **Babysang:** Sangstund i kirkerommet i ca 30 minutter og påfølgende lunsj i menighetssalen/kirkerommet. I løpet av året har oppmøtet ligget i snitt på 17 babyer med mor, far eller besteforeldre. Tilbudet ledes av menighetspedagog, som et trosopplæringstiltak.   
  Siden sommeren 2019 har det vært med et team av frivillige som organiserer mat og er tilstede for foreldrene i lokalet for å kunne passe på babyen så den enkelte kan få nyte lunsjen og kaffen. Dette løfter tilbudet på en helt unik måte ved at vi har overskudd av energi, at man kjenner seg velkommen og at det er gøy å arrangere noe når man er et team som samarbeider. Det stødige og rause teamet har i 2021 bestått av Elisabeth Abel Rognlien, Kirsti Sogn, Liv Klevstrand og Jorunn Furuset. De frivillige er tilstede i team annenhver onsdag og de uttrykker at de trives godt med oppgaven og at det er meningsfylt for dem å være med.   
  Året har selvsagt vært preget av covid-19 men likevel har vi, med god og trofast hjelp fra de frivillige, klart å tilby gode samlinger. Også i år har vi vært vitne til at babysang har betydd mye for mange, og så er det stas når mødre/fedre kommer tilbake som vi kjenner fra før, med ny baby og som stråler over å igjen få være med på babysang.   
  I mars og april 2021 arrangerte vi førstehjelpskurs i samarbeid med Ditt barns førstehjelp (Lena Woll), noe vi vil holde på som et fast tilbud to ganger i semesteret i framtiden (mai/juni og oktober/november). Informasjon om dette kurset legges ut på hjemmesider og Eiksmarka Vel sin facebook-side og vi opplever å rekruttere mange mennesker fra lokalmiljøet som ikke nødvendigvis har en tilknytning til kirken fra før. Tiltaket har fått et godt rykte, kirken egner seg svært godt som lokale og det har minimum vært 15 deltakere påmeldt på kurs.
* **Småbarnssang:** Det har vært en gruppe med frivillige som har startet småbarnssang for barn fra 2-5 år i Eiksmarka kirke. Det er nå fire frivillige som holder i dette tiltaket og det ble gjennomført 3 ganger i løpet av høsten 2021. Dette har blitt en stor suksess og besøkstallet er jevnlig godt. Opplegget er at man møtes til sang klokken 1630, synger sammen en halvtime og så spiser kveldsmat. Etterpå blir det servert kveldsmat som to frivillige har forberedt. Det er satt opp fire datoer på onsdager for våren 2022.
* **1-2-3-gudstjenester:** *I løpet av 2021 har vi måttet avlyse alle 1-2-3 gudstjeneste, for 1-, 2- og 3-åringer med fokus på skapelsen, Jesus som vår gjeter og bønn, på grunn av restriksjoner knyttet til covid-19.* Dette er i utgangspunktet en annerledes gudstjeneste med fokus på de minste der sanger, formidling og bønnevandring skal være spesielt rettet mot dem. De får også med seg en «huske-på-ting» hjem som vi håper vil være til hjelp i hjemmet for å kunne snakke og undre seg over temaet som ble tatt opp i kirken. Barn i alderen 11-12 år har tidligere vært med som barneliturger.   
  Dette er en gudstjeneste vi vil evaluere om skal være med i trosopplæringsplanen vår videre, når vi nå skal i gang med revideringsarbeidet. Vi har erfart at det er vanskelig å få familier til å komme på denne gudstjenesten og ønsker heller å fokusere på familiemiddag/småbarnssang med samling for de minste barna i forkant/etterkant.
* **4-årsbok:** Vi feiret gudstjeneste med utdeling av 4-årsboka «Linda og den lille kirken». De ble i tillegg spesielt invitert til familiemiddagen i forkant av gudstjenesten. Her snakket vi om boka og om familien vår, som boka forteller mye om. Barna fikk i oppgave å tegne familiene sine. I gudstjenesten spilte kateket Maria Næs mega-lotto sammen med 4-åringene, et opplegg som følger med boka. Selv om det kun var to 4-åringer som satt fremme med kateketen, opplevdes dette veldig morsomt og barna var helt med. Vi snudde lotto-brikker og plasserte dem rundt i kirkerommet der de hørte hjemme, før de fikk hver sin bok. Vi håper oppslutningen blir større når pandemien roer seg.
* **6 års bok:** *Hele HEI-festivalen ble dessverre avlyst i år grunnet covid-19*.   
  Under HEI-festivalens program pleier 6-åringene å motta sin kirkebok ”Tre i et tre”.  
  Utdeling av 6-årsbok på HEI-festivalen har blitt en tradisjon blant befolkningen på Eiksmarka, som vi trenger å få tilbake igjen etter to år med avlysning. Dette må det jobbes for i 2022. Førsteklassingene blir spesielt invitert til en samling i forkant i kirkerommet, i tillegg til å få bok på scenen på utefestival-området.
* **Tårnagenthelg:** I samarbeid med Østerås menighet pleier vi å arrangere ”Tårnagent-helg” for 3. og 4.-klassingene i Eiksmarka kirke i mai. Grunnet restriksjoner kunne vi ikke gjennomføre tiltaket på samme måte som tidligere, og derfor ble det heller et tiltak der barna gikk på en vandring fra Eiksmarka kirke til Østerås kirke. Temaet var Den Hellige Ånd, og de fikk oppleve, kjenne og erfare ulike poster som var knyttet til temaet på ulike måter. Ungdomsledere var med og gå i kohorter sammen med dem; det var også dette året gåter som skulle løses på ekte Tårnagent vis. Det var ca 60 barn som meldte seg på og det ble et veldig populært tiltak. Dermed må vi se på hva vi fikk til, slik at vi kan ta med oss dette til senere år.   
  Barna pleier vanligvis å forberede seg på lørdagen til å skulle være med og delta med ulike oppgaver i gudstjenesten påfølgende søndag. Dette ble ikke gjennomført grunnet korona, men vi kjenner oss trygge på at barna fikk et positivt møte med kirken, lærte mye om temaet og at avslutningen ute i hagen bak Østerås kirke var samlende og tydelig, både hva gjaldt det sosiale (Tårnagent-sang og grilling av pølser) og tematisk (gjennomgang av alle symboler for Den Hellige Ånd som ble funnet på veien fra Eiksmarka til Østerås).
* **Lys Våken**: I samarbeid med Østerås menighet arrangerer Eiksmarka menighet «Lys Våken» for 5.- og 6.-klassinger. Vi gjennomførte i år dette tiltaket som normalt med veldig god oppslutning med rett over 60 barn til stede, 17 av dem fra Eiksmarka. I løpet av lørdagen hadde vi gudstjenesteverksted, leker, god mat, stjernevandring utendørs, juleverksted og grilling. Søndag hadde vi en kjempeflott gudstjeneste der nesten 100 stykker (30 ungdomsledere i tillegg til barna) danset Lys Våken dansen oppe ved alteret. Det var en flott opplevelse og barna deltok i mange ledd i gudstjeneste, også i prekenen.
* **12-timersfestival**: *I 2021 måtte dessverre festivalen avlyses grunnet covid-19. Vi er også usikre på om dette er en festival som kommer til å overleve i Bærum da flere nye har blitt ansatt i undervisningsstillingene og det ikke er sikkert det er noen til å ta ansvar for festivalen.*Festival for 4.-7. klassinger i hele Bærum, arrangert i Rykkinn-hallen i mai, og har blitt arrangert to ganger.7.-klassinger pleier å være spesielt invitert, og vi har tidligere hatt med oss en gjeng på ca 10 jenter i denne aldersklassen fra Eiksmarka. Kirken i Bærum samarbeider med Skjærgårds for å få til festivalen som hovedsakelig handler om 12 timer i en hall hvor man hopper på trampoliner/hoppeslott, leker, er med på seminarer, får oppleve kristent fellesskap, får undervisning fra scene og lærer sanger/danser man kan ta med hjem til eget arbeid i menigheten.   
  Det planlegges pr dags dato ikke for noen ny festival og i likhet med andre trosopplæringstiltak må man da se hva man skal finne på for 7.klassinger i Østerås og Eiksmarka menigheter.
* **Konfirmasjon**: I år ble 44 konfirmanter konfirmert i Eiksmarka. Vi arrangerte konfirmantleir som vanlig på Hurdal verk folkehøyskole. Det var en morsom uke fra mandag til søndag, med stappfullt program hver dag.
* **Lederkurs**: Høsten 2021 ble det avholdt lederkurs for årets konfirmanter i samarbeid med Østerås. Kurset består av seks kveldssamlinger og avsluttes med deltakelse som ledere på Lys Våken. Det var 27 deltakere til sammen og 8 av disse var fra Eiksmarka. Temaene vi har hatt er: Hvordan være leder?, Hvordan være en god leder?, Grenser som skaper, Passer jeg inn?, Lys Våken planlegging og Den lille og store fortellingen.
* **Tilrettelagt konfirmasjon**: Det var i år 2 tilrettelagt konfirmanter fra hele Bærum som hadde all undervisning, samt ble konfirmert, i Eiksmarka kirke. Disse ble fulgt opp av kateketer fra sin soknemenighet, samt sokneprest og organist fra Eiksmarka.  
  Det ble arrangert to reunion-samlinger med konfirmanter fra de to siste årskullene i Eiksmarka kirke.
* **Barnehagene:** Grunnet pandemi, restriksjoner og sykdom i stab fikk vi dessverre ikke gjennomført julevandringer for barnehagene som ligger i Eiksmarka sokn. Dette skulle ha vært fjerde året vi arrangerer dette, og det er svært hyggelig at flere barnehager nå uttrykker at dette er en tradisjon for dem som de ser fram til med glede. I år var det likevel en barnehage som gjennomførte en annen tradisjon, nemlig at barna lager engler som blir hengt opp og pyntet med i kirkerommet til jul. Dette er en kontakt med barnehagene som er viktig for oss og som vi ser på som svært verdifull. Vi gleder oss til å kunne invitere dem til neste år.

Opplegget går ut på at barna får være med å følge stjernene til krybben i stallen. Underveis møter de flere aktører fra juleevangeliet som forteller dem deres del fra fortellingen. Vi synger julesanger, snakker om hvorfor vi feirer jul og får et godt og nært møte med barna og de ansatte i barnehagene.  
Til sommeren drar menighetspedagog rundt til alle barnehager og besøker dem der de er, samt inviterer alle skolestartere til å komme på HEI-festivalen på andre siden av sommerferien.

* **Kirke/skole**: Vi er meget takknemlig for vårt gode samarbeid med Eiksmarka skole. Det er tradisjon for å ha følgende undervisning på skolen:
* **3**. klasse: undervisning om kirkebygg og kristne symboler
* **4**. klasse: undervisning om monoteistiske religioner i kirken
* **5**. klasse: påskevandring i kirken
* **6**. klasse: omvisning i Haslum kirke av kateket i menighet + pilegrimsvandring derfra
* **7**. klasse: «Nikodemuskro» i kirken – opplegg der presten og kateketen svarer på spørsmål elevene på forhånd har forberedt.

I år ble ingenting av undervisningen gjennomført på grunn av pandemien, unntatt pilegrimsvandringen for 6. klasse som gikk sin gang. Heldigvis fikk vi til «Omsorg for andre» der elever fra 3. og 6. klasse skriver julekort og baker kaker til beboerne på Eikstunet. Skolen låner også kirken til sin Lysmesse der de rigger og har juleavslutning i kirkerommet. Dette ble også avlyst i år grunnet smittetrykk i skolene.

* **KRIK Eiksmarka**: Dette har ikke blitt gjennomført i 2021 på grunn av manglende kateketstilling frem til mai. Dette starter opp igjen i 2022. Treningene skal da være ca hver tredje fredag fra 16.30-17.30. Etter noen av samlingene skal vi opp i kirken og spise mat sammen. Vi har pusset opp kjelleren til Tweens, så vi håper dette kan bli et rom de gjør til sitt eget. Vi har kjøpt inn toastjern og smoothieblender.
* **Søndagsskole:** Søndagsskole-teamet i Østerås og Eiksmarka har også vært en trofast gjeng gjennom hele pandemien. Liv Eriksson, Inger Åste Svilosen og Hildegunn Bernsen har vært kreative, utholdende og strukket seg langt for å gjennomføre samlingene for barn i Østerås kirke, ca 3-4 søndager pr semester. Enkelte samlinger har blitt avlyst grunnet restriksjoner, da dette er en svært sammensatt gruppe, gjerne med innspill fra dåpsfamilier og andre som kommer til kirken.

Menighetspedagog har ansvar for å veilede og holde i dette arbeidet. Hun kaller inn til møter, samt ser til at teamet har det de trenger av ressurser før søndagens samling gjennomføres. Det har i snitt vært ca 8 barn pr samling og søndagsskolen holdes pr dags dato i Østerås kirke på grunn av gode lokaler der, samt mulighet for kontinuitet på lokaler som kan utsmykkes og utstyr/hobbyting/lekekrok til de minste.

* **Familiemiddag**: Familiemiddag har hatt oppstart igjen og hatt tre samlinger høsten 2021. Det har vært i snitt 10 mennesker på middag og vi har spist taco hver samling. De to første samlingene inviterte vi spesielt 4- og 6-åringer. Til den siste samlingen kjøpte vi inn Kapla, etter ønske fra deltakere om at vi ikke nødvendigvis trenger å ha så mye opplegg, men kan spise og prate mens barna leker. Kapla var en suksess og vi har kjøpt inn en eske til før middagene i 2022. Vi håper dette kan etablere seg og få flere deltakere utover våren. Taco fortsetter vi med.

Julegrøtsom egentlig er et familiearrangement før jul og som er veldig populært, måtte dessverre i år avlyses grunnet smitterisiko.   
Framover: Hvordan kan vi rekruttere til flere på familiemiddager? Hvilke dager bør satses på?

***Nøkkeltall***

*Tabellen under viser statistikken og nøkkeltallene for menighetens aktiviteter gjennom 2021.*

|  |  |  |  |  |  |  |
| --- | --- | --- | --- | --- | --- | --- |
| ***Nøkkeltall fra årsstatistikken - aktivitet*** | ***2021*** | ***2020*** | ***2019*** | ***2018*** | ***2017*** | ***2016*** |
| *Døpte tilhørende Eiksmarka sokn* | *25* | *36* | *37* | *34* | *30* | *38* |
| *Konfirmerte* | *46* | *39* | *36* | *45* | *31* | *32* |
| *Gjennomsnitt per gudstjeneste* | *63* | *57* | *101* | *102* | *99* | *104* |
| *Gudstjenester totalt* | *25* | *35* | *48* | *44* | *46* | *47* |
| *Gudstjenstedeltakere totalt* | *1581* | *1998* | *4 820* | *4 469* | *4 539* | *4885* |
| *Antall nattverdgjester* | *394* | *893* | *1 570* | *1 339* | *1 368* | *1654* |
| *Antall gudstjenester med dåp* | *10* | *13* | *17* | *17* | *17* | *22* |
| *Antall konfirmasjonsgudstjenester* | *4* | *4* | *3* | *3* | *3* | *4* |
| *Juleaftengudstjenester* | *2* | *0* | *3* | *3* | *2* | *2* |
| *Barnehagevandringer* | *0 (grunnet covid)* | *5* | *6* | *6* | *Ikke aktuelt* | *Ikke aktuelt* |
| *Antall vielser* | *2* | *4* | *1* | *6* | *4* | *3* |
| *Antall gravferder* | *21* | *31* | *27* | *24* | *30* | *34* |

*Grunnet covid-19 ble det i 2021 i tillegg avholdt 15 enkeltseremonier med dåp i Eiksmarka kirke. Ved disse seremoniene ble restriksjoner i forbindelse med smittevern til enhver tid overholdt, og antallet som var tilstede fulgte de nasjonale retningslinjene.*

***Økonomi***

*Årets mindreforbruk kr 49.474 er avsatt til disposisjonsfond.*

*Givertjenesten innbrakte kr. 33.400,- (mot kr. 28.800,- i 2020).*

*Offer til menighetens egen virksomhet var på kr. 37.762 (mot kr. 53.410,- i 2020).*

*Offer innsamlet til andre var på kr. 21.133,- (mot kr. 16.869,- i 2020).*

*Overføring fra Bærum Kirkelige Fellesråd utgjorde i alt kr. 101.839,- (mot kr. 96.420,- i 2020).*

*Tilskuddet fra bispedømmet/staten var på kr 112.000,- (mot 45.000,- i 2020).*

*Tilskudd og gaver fra andre var på kr 20.160,- (mot kr. 236.024 i 2020, hvorav kr 224.906,- var gave fra Stiftelsen Eiksbråten).*

*Det vises ellers til vedlagte driftsregnskap og balanse for 2021.*

**Utsikter for 2022**

Med visjonen for Eiksmarka kirke, ”Ett sentrum – ingen grenser”, vil vi også fremover legge stor vekt på at Eiksmarka kirke skal oppleves som et gjestfritt og inkluderende bygg, tilgjengelig for kirkelige og andre formål i lokalsamfunnet.

Vi vil at Eiksmarka kirke skal bli det naturlige førstevalget til lokalbefolkningen for alle livets høytider, for dåp, konfirmasjon, vielser og bisettelser, og at mange ønsker å søke kirken for å delta i gudstjeneste. Vårt ønske er at en stadig større del av befolkningen har deltatt ved våre arrangement og ønsker å komme tilbake – og aller helst engasjere seg i våre tiltak.

Hva tenker og ønsker vi ellers for 2022 utover å ta vare på og videreutvikle menighetens eksisterende, godt innarbeidede aktiviteter i kirken?

*Vi vil også i 2022 satse på bærekraftige og oppbyggelige aktiviteter i kirken og i lokalmiljøet, hvor folk kjente seg sett og fikk en opplevelse av at det var godt å være med.*

*Vi ønsker å rekruttere og ta godt vare på våre frivillige medarbeidere.*

*Vi ønsker at kirken og våre aktiviteter skal være synlig i lokalmiljøet.*

Vi må derfor fortsatt arbeide med å bedre vår kommunikasjon og markedsføring.

Vi vil at det skal være et godt arbeidsmiljø og god samhandling mellom ansatte, frivillige og våre samarbeidspartnere.

Vi vil arbeide for å få en bedre økonomi som vil gi oss større handlingsrom og muligheter.

Menighetsrådet og staben vil i 2022 arbeide for:

* At Eiksmarka kirke og menigheten fremstår som attraktiv i lokalmiljøet.
* Varierte gudstjeneste- og aktivitetstilbud – spesielt rettet mot barn og unge.
* Aktiviteter i og rundt kirkebygget av kulturell karakter.
* Styrke informasjon om menighetens arbeid, ved blant annet å utvikle menighetens hjemmeside og Facebookside til en god kommunikasjonsplattform mellom kirken og de som bor i Eiksmarka/Fossum-område
* Å være synlig for Eiksmarka senter og ønske nye beboere velkommen.
* Rekruttering og det å ta vare på eksisterende frivillige medarbeidere.
* Øke soknets egne inntekter og frie fondsmidler, ved blant annet å styrke givertjenesten.
* Styrke samarbeidet med både skole og barnehager.
* Knytte kontakter med lokale og eksterne musikalske krefter (sangere, kor og musikere), for medvirkning i blant annet gudstjenestene.
* Starte forsangergrupper for å styrke sangen i gudstjenesten. Blant annet gjennom små grupper og solister fra barnekoret.
* Utvide tilbudet innen sang for barn, kor for både for 1. klasse, 2. – 4. klasse og et for 5. – 7. klasse.
* Tilbud om kurs i regi av Ung Kirkesang for at de eldste i barnekoret etter hvert kan få delansvar i kordriften og prøve seg som dirigenter.

Vi retter en stor takk til alle våre medarbeidere, både frivillige og ansatte, for den innsatsen de gjør hver på sin plass. Hver for oss og sammen er formålet med vår innsats uttrykt slik i kirkeloven: ”*Å vekke og nære det kristelige liv i soknet, særlig at Guds ord kan bli rikelig forkynt, syke og døende betjent med det, døpte gis trosopplæring, barn og unge samlet om gode formål og legemlig og åndelig nød avhjulpet.”*

Eiksmarka, 15.02.2022

Thomas Holth Mari Louise Sulheim Søreide

menighetsrådsleder kirkeforvalter

**Vedlegg: Årsregnskap og balanse for 2021**